**Benvolguts/des,**

Us enviem nota de premsa en relació al projecte “Caretta a la Vista” i us demanem fer-ne difusió entre els vostres contactes. Aprofitem per anunciar-vos que justament el passat 24 de juny es va alliberar una tortuga marina nidificant, que es va marcar amb transmissor per satèl·lit (<http://cram.org/ca/alliberada-tortuga-dispositiu-satellit/>). Arrel d’una ecografia que se li va fer per part de tècnics de l’Oceanogràfic de València, es va poder detectar la presència d’ous ens formació. Això significa que probablement sortirà en breu a nidificar en alguna platja de les nostres costes. Per la senyal del satèl·lit, sabem que actualment es troba davant la costa de Vilanova i la Geltrú, pel que demanem la màxima implicació dels tècnics dels diferents ajuntaments per tal de donar una resposta ràpida i eficient en el cas de detectar alguna evidència de nidificació (bé l’albirament d’una tortuga o l’observació d’un rastre a la platja). A la web [www.carettaalavista.com](http://www.carettaalavista.com) trobareu més informació sobre com actuar en algun d’aquests casos. Us recomanem especialment visitar l’apartat “[Materials didàctics](http://mon.uvic.cat/caretta-a-la-vista/per-tots-els-publics/)” on us podreu descarregar els pòsters pertinents i fer-ne difusió entre els potencials observadors de tortugues marines. Us preguem que en feu la màxima difusió en els vostres municipis.

Per qualsevol dubte, podeu posar-vos en contacte amb l’equip coordinador del projecte a través del correu electrònic [carettaalavista@uvic.cat](mailto:carettaalavista@uvic.cat).

Moltes gràcies,

**-----**

**El projecte “Caretta a la Vista” de la UVic-UCC fa pedagogia sobre la presència de la tortuga babaua a les costes del Mediterrani Occidental**

***El projecte dóna eines al ciutadà en general per actuar correctament en cas de trobar una tortuga marina nidificant, tortugues petites o un rastre dels animals***

***La tortuga babaua és una espècie catalogada com a vulnerable que els darrers anys ha augmentat la seva presència a les platges occidentals del Mediterrani***

***Una web, materials divulgatius, una exposició itinerant i l’organització de xerrades són els principals eixos del projecte***

La Universitat de Vic – Universitat Central de Catalunya (UVic-UCC) ha posat en marxa el projecte “Caretta a la Vista”, per donar a conèixer la tortuga babaua al ciutadà en general, i donar-li eines per actuar correctament en cas de trobar-se amb una tortuga marina nidificant, amb tortugues petites sortint del niu o amb un rastre de tortuga. El projecte de divulgació científica ha sorgit arran de la presència creixent a les platges catalanes de femelles nidificants d’aquesta espècie, i de la necessitat de gestionar aquestes nidificacions. Els darrers dos estius es van produir casos en què algunes tortugues no van poder completar la posta dels ous perquè els turistes presents a la platja les van manipular, voltejar i en van fer fotografies.

Caretta a la Vista està finançat per la FECYT i la UVic-UCC, i compta amb el suport del Departament de Territori i Sostenibilitat de la Generalitat de Catalunya i de l’Asociación Herpetológica Española. El projecte s’articula a través de diverses tipologies d’activitats: una [pàgina web](http://www.carettaalavista.com) amb informació detallada dels seus objectius i activitats i de les característiques de la tortuga babaua, la creació de materials divulgatius per difondre entre la població i les escoles, l’elaboració d’una exposició itinerant i la organització de xerrades entre perfils de ciutadans susceptibles de trobar-se amb una tortuga marina a platja (personal de quiosquets i operaris de neteja de platges, tècnics de medi ambient dels ajuntaments, etc.).

La tortuga babaua és una espècie amenaçada catalogada a nivell mundial com a vulnerable per la Unió Internacional per la Conservació de la Naturalesa (IUCN) que al Mediterrani ha nidificat tradicionalment a països orientals com ara Turquia, Xipre o Grècia. No obstant això, els últims anys s’han detectat postes i intents de postes al Mediterrani occidental, especialment a les costes andaluses, valencianes, balears i catalanes però també al sud de França i a Itàlia.

Fins l’any 2011 els esdeveniments de nidificació detectats eren molt esporàdics, però sobretot a partir de l’estiu de 2014 i 2015 s’ha detectat una tendència a l’augment de l’activitat. Durant aquest 2016 ja s’han localitzat dues tortugues marines, una a Catalunya i l’altra a València. L’increment de la presència d’aquesta espècie a platges plenes de turistes fa necessari promoure que la població, tant local com turistes, sàpiga com actuar davant una potencial nidificació, per contribuir d’aquesta manera a la conservació de l’espècie.